text: Anholdt to gange samme nat
  14 august 2011 kl. 10.47
  Det lykkedes i nat en tyve-årig mand at blive anholdt to gange med få timers mellemrum. Begge gange på grund af hans behov for at transportere sig rundt i stjålne køretøjer.
  Klokken 19.25 modtog Sydøstjyllands Politi en anmeldelse om en yngre mand, der parkerede foran en række ungdomsboliger i Kolding.
  Problemet var blot, at bilen tidligere var stjålet i Vamdrup. Men ikke nok med det.
  Da betjentene ville anholde den unge mand i dennes lejlighed, kunne de konstatere, at den var fyldt med tyvekoster. De fandt blandt andet fladskærme og flere stjålne X-bokse. 
  
  Ville stjæle scooter
  Oveni det var chaufføren beruset, han bar en springkniv på sig og var blevet frakendt kørekortet. Han blev derfor anholdt for tyveri, spirituskørsel etc.
  Ved midnatstid blev han løsladt - og allerede et par timer senere kunne betjente så igen anholde den 20-årige: denne gang var han i færd med at stjæle en scooter i Mazantigade i Kolding.
  Der venter nu den unge mand et retsligt efterspil.
  